26. jaanuaril 1924 kirjutas A. Sildnik TÜ valitsusele: "Seni Keskarhiivile kasutada antud ruumid on arhivaalidega täidetud. Kuna  Keskarhiiv peab käesoleval aastal ülevõtma mitmesugustelt asutustelt 10-12 vagunit arhivaale, .. palun .. Ülikooli Valitsust, Keskarhiivile tema riikliste ülesannete täitmiseks eelnimetatud arhivaalide hulgale vastav arv ruume end. Ühiselumaja esimeselt korralt määrata .." Kuid ülikooli valitsus ei leidnud võimalust soovi täita. 29. märtsil esitas haridusminister ülikoolile samasisulise palve, kuid mõnevõrra pehmemas sõnastuses. Ülikooli nõukogu lükkas 11. aprilli 1924 koosolekul selle kohta otsuse tegemise  edasi. (19)